अब आपकी ज़िम्मेदारी केवल आपका परिवार नहीं है. आप पर एक पूरा कुनबा लदा हुआ है. आपकी पोस्ट पर अपना दिन काट रहा है. आपको उन सबकी ज़िम्मेदारी लेनी होगी. जो अपने रीयल जीवन के सुनहरे पल आपके पोस्ट किए छछूंदर की वर्चुअल फोटो पर निछावर कर रहे हैं. डरिए मत. ज़िम्मेदारी से भागिए मत. उस ज़िम्मेदारी के बोझ तले दबकर आप सोशल मीडिया के हीरा बनेंगे. आपके जीवन का एक-एक पल रिकॉर्ड होना चाहिए. मोबाइल की मेमोरी को बाप-बाप कर देना चाहिए. हम तो विशिष्ट-सी फूड की तस्वीरों के साथ टॉयलेट सीट का भी फोटो खींच रहे हैं और अगर टाइमलाइन पर डिमांड आई, तो उन सीट को ऑपरेट करने से भी परहेज़ नहीं होना चाहिए. इट विल बी एन ऑनर. हम सोशल मीडिया योद्धा हैं, वह अपेक्षा-उपेक्षा-लाज-मर्यादा की सीमाओं से ऊपर है. यह एक सामाजिक कार्य है. बहुत-से लोगों को जीने की वजह दे रहा है. और अगर वजह नहीं दे पा रहा है, मजा ज़रूर दे रहा है.